આરબીઆઈ તરફથી જણાવાયું છે કે તેણે આંતરિક તપાસ પૂરી કરી લીધી છે અને રિપોર્ટ પણ તૈયાર થઈ ગયો છે . ગેરરીતિઓમાં સંડોવણી માટે કસુરવાર ઠરનાર બેન્કો સામે પગલાં લેવામાં આવશે . કોબ્રાપોસ્ટે એક સ્ટિંગ ઓપરેશન કરીને એવો આરોપ મૂક્યો છે કે સ્ટેટ બેન્ક ઓફ ઈન્ડિયા સહિત જાહેર ક્ષેત્રની અનેક બેન્કો અને નાણાં સંસ્થાઓ મની લોન્ડ્રિંગ પ્રવૃત્તિઓ કરી રહી છે . આ અંગે રિઝર્વ બેંકના ગવર્નર ડી સુબ્બારાવે જણાવ્યું કે ખોટું કામ કરનારી બેંકો સામે ક્યારે કાર્યવાહી કરવામાં આવશે તેની સમયસીમા કહેવી મુશ્કેલ છે . કારણ કે તેમાં અનેક પ્રકારની પ્રક્રિયાઓ સામેલ છે . બીજી તરફ કોબ્રા પોસ્ટે નવા અહેવાલો પણ પ્રસિદ્ધ કર્યા છે . નવા અહેવાલોમાં જણાવાયું છે કે " ઓપરેશન રેડ સ્પાઇડર - ભાગ 3 કોડ વર્ડવાળી આવૃત્તિમાં કરવામાં આવેલા સ્ટિંગ મારફતે અમે 10 બેંકિંગ સંસ્થાઓ અને તેમની અંદર ચાલી રહેલી શંકાસ્પદ ગતિવિધિઓને બહાર લાવ્યા છીએ . આ બેંકોની ડઝનો શાખાઓના નીચલીથી લઇને ઉપલા અધિકારીઓએ શંકાસ્પદ ગતિવિધીની વાત સ્વીકારી છે . "